Document ID: 32011R0063

32011R0063
L 023/16
SLUŽBENI LIST EUROPSKE UNIJE
UREDBA KOMISIJE (EU) br. 63/2011
od 26. siječnja 2011.
o utvrđivanju detaljnih odredaba za primjenu odstupanja od ciljeva za specifične emisije CO2 u skladu s člankom 11. Uredbe (EZ) br. 443/2009 Europskog parlamenta i Vijeća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice s ciljem smanjivanja emisija CO2 iz lakih teretnih vozila (1), a posebno njezin članak 11. stavak 8.,
budući da:
(1)
U skladu s člankom 11. Uredbe (EZ) br. 443/2009 mali i usko specijalizirani proizvođači mogu zatražiti alternativne ciljeve smanjenja emisija s obzirom na potencijal smanjenja specifičnih emisija CO2 iz vozila dotičnog proizvođača i u skladu s karakteristikama tržišta za dotične vrste vozila.
(2)
Pri određivanju potencijala smanjenja emisija za male proizvođače, potrebno je ocijeniti njihov gospodarski i tehnološki potencijal. U te svrhe podnositelj zahtjeva mora dostaviti detaljne informacije o svojim gospodarskim aktivnostima i tehnologijama za smanjenje CO2 koje koristi u vozilima. Tražene informacije uključuju podatke koje podnositelj zahtjeva može odmah nabaviti i koji ne uzrokuju dodatno administrativno opterećenje.
(3)
Kako bi se osigurala usklađenost između cilja smanjenja emisija, zatraženog od malih i usko specijaliziranih proizvođača, i kako bi se izbjeglo da mali proizvođači koji su smanjili svoje prosječne specifične emisije CO2 prije 2012. budu stavljeni u nepovoljan položaj, ciljeve specifičnih emisija CO2 za te proizvođače trebalo bi usporediti s njihovim prosječnim specifičnim emisijama u 2007. Ako takvi podaci ne postoje, cilj bi se trebao usporediti s prosječnim specifičnim emisijama CO2 za sljedeću kalendarsku godinu najbližu 2007. godini.
(4)
Kako bi se uzela u obzir ograničena ponuda proizvoda nekih malih proizvođača i kao posljedica toga, ograničena mogućnost raspodjele nastojanja smanjenja emisija na vozni park, podnositeljima zahtjeva se mora omogućiti da odaberu između jednog godišnjeg cilja za posebne emisije za razdoblje odstupanja ili različitih godišnjih ciljeva, koji bi do kraja razdoblja odstupanja trebali dovesti do smanjenja emisija u odnosu na početno stanje u 2007. godini.
(5)
Članak 11. stavak 4. Uredbe (EZ) br. 443/2009 omogućuje određenim usko specijaliziranim proizvođačima da iskoriste alternativni cilj za specifične emisije koji je 25 % niži od njihovih prosječnih specifičnih emisija CO2 u 2007. Ako ne postoje podaci o prosječnim specifičnim emisijama CO2 nekog proizvođača u 2007., određuje se istovjetni cilj za specifične emisije na temelju najboljih dostupnih tehnologija za smanjenje emisija CO2 u 2007. Omjer između maksimalne snage i mase vozila koristi se za razlikovanje različitih značajki tržišta za vozila određene mase radi određivanja najboljih dostupnih tehnologija za smanjenje emisija CO2.
(6)
Kako bi se malim i usko specijaliziranim proizvođačima pružila jasna osnova za određivanje ciljeva specifičnih emisija, nakon formalnih konzultacija s državama članicama i glavnim zainteresiranim stranama uključujući udruženja europskih (ACEA), japanskih (JAMA) i korejskih (KAMA) proizvođača automobila te Europsko udruženje malih proizvođača (ESCA), sastavljen je popis proizvođača i njihove prosječne specifične emisije CO2 u Uniji u 2007. godini.
(7)
Određene informacije sadržane u zahtjevu za odstupanje trebalo bi izuzeti od pravila javnog pristupa, ako bi njihovo otkrivanje štetilo zaštiti komercijalnih interesa, a to se posebno odnosi na informacije o planiranju proizvodnje, očekivanim troškovima i učincima na profitabilnost društva. Odluke o odstupanjima objavljuje Komisija na internetu.
(8)
Mjere predviđene ovom Uredbom u skladu su s Odborom za klimatske promjene, koji je osnovan na temelju članka 9. Odluke br. 280/2004/EZ Europskog parlamenta i Vijeća (2),
DONIJELA JE OVU UREDBU:
Članak 1.
Predmet
Ovom se Uredbom određuju informacije koje proizvođači moraju dostaviti kako bi dokazali da ispunjavaju uvjete za odstupanje u skladu s člankom 11. stavkom 1. ili stavkom 4. Uredbe (EZ) br. 443/2009.
Članak 2.
Definicije
Pored definicija utvrđenih u člancima 2. i 3. Uredbe (EZ) br. 443/2009 primjenjuju se sljedeće definicije:
(a)
„podnositelj zahtjeva” znači proizvođač u smislu članka 11. stavka 1. ili stavka 4. Uredbe (EZ) br. 443/2009;
(b)
„karakteristike vozila” znači značajke vozila uključujući masu, specifične emisije CO2, broj sjedala, jačinu motora, omjer snage i mase i najveću brzinu;
(c)
„karakteristike tržišta” znači informacije o karakteristikama vozila te nazivi i raspon cijena automobila koji su neposredno konkurentni vozilima za koje se traži odstupanje;
(d)
„vlastiti proizvodni pogon” znači pogon za proizvodnju ili sklapanje koji koristi isključivo podnositelj zahtjeva za proizvodnju ili sklapanje novih putničkih vozila isključivo za tog proizvođača uključujući, prema potrebi, putničke automobile namijenjene izvozu;
(e)
„vlastiti projektni centar” znači pogon u kojem se projektira i razvija cijelo vozilo i koje je pod kontrolom i na isključivu uporabu podnositelja zahtjeva.
Članak 3.
Zahtjev za odstupanje u skladu s člankom 11. stavcima 1. i 4. Uredbe (EZ) br. 443/2009
1. Zahtjev za odstupanje u skladu s člankom 11. stavkom 1. Uredbe (EZ) br. 443/2009 podnosi se u skladu s obrascem koji je određen u Prilogu I. ovoj Uredbi i uključuje informacije određene u članku 4. stavku 1. i članku 5. ove Uredbe.
2. Zahtjev za odstupanje u skladu s člankom 11. stavkom 4. Uredbe (EZ) br. 443/2009 podnosi se u skladu s obrascem koji je određen u Prilogu II. ovoj Uredbi i uključuje informacije određene u članku 4. stavku 2. i članku 6. ove Uredbe.
Članak 4.
Podaci o kriterijima prihvatljivosti
1. Podnositelj zahtjeva dostavlja sljedeće podatke o kriterijima prihvatljivosti:
(a)
podatke o vlasničkoj strukturi proizvođača ili skupine povezanih proizvođača zajedno s pripadajućom izjavom iz Priloga III.;
(b)
za proizvođače koji zahtijevaju odstupanje u skladu s člankom 11. stavkom 1. Uredbe (EZ) br. 443/2009, ili za skupine povezanih proizvođača u skladu s člankom 11. stavkom 1. točkom (b) te Uredbe ili za člana skupine povezanih proizvođača u skladu s člankom 11. stavkom 1. točkom (c) te Uredbe, broj putničkih automobila službeno registriranih u Uniji u tri kalendarske godine koje prethode datumu zahtjeva ili, ako ti podaci nisu dostupni, jedno od sljedećeg:
-
procjenu, na temelju provjerljivih podataka, broja automobila registriranih u razdoblju iz točke (b) za koje je odgovoran podnositelj zahtjeva,
-
ako u razdoblju iz točke (b) nije registriran nijedan automobil, broj automobila registriranih u zadnjoj kalendarskoj godini za koju su ti podaci dostupni.
2. Podnositelj zahtjeva za odstupanje u skladu s člankom 11. stavkom 4. Uredbe (EZ) br. 443/2009 dostavlja podatke spomenute u stavku 1. točki (b) ovog članka jedino za kalendarsku godinu koja prethodi datumu zahtjeva.
Članak 5.
Cilj za specifične emisije i potencijal smanjenja emisija u skladu s člankom 11. stavkom 2. Uredbe (EZ) br. 443/2009
1. Podnositelj zahtjeva dostavlja informacije o prosječnim specifičnim emisijama CO2 svojih putničkih automobila registriranih u 2007., osim ako su te iste emisije navedene u Prilogu IV. ove Uredbe. Ako te informacije nisu dostupne, podnositelj zahtjeva dostavlja informacije o prosječnim specifičnim emisijama CO2 svojih putničkih automobila registriranih u sljedećoj kalendarskoj godini najbližoj 2007.
2. Podnositelj zahtjeva dostavlja sljedeće informacije o svojoj djelatnosti:
(a)
za kalendarsku godinu koja prethodi datumu zahtjeva, broj zaposlenika i veličinu proizvodnog pogona u kvadratnim metrima;
(b)
model djelovanja proizvodnog pogona navodeći koje djelatnosti projektiranja i proizvodnje izvodi podnositelj zahtjeva ili vanjski izvođač radova;
(c)
u slučaju povezanih poduzeća, informacije ako proizvođači dijele tehnologije i koje djelatnosti izvode vanjski izvođači;
(d)
za pet kalendarskih godina koje prethode datumu zahtjeva, opseg prodaje, godišnje prihode, neto dobit, izdatke za istraživanje i razvoj, a za povezana poduzeća, neto transfere matičnom društvu;
(e)
karakteristike tržišta;
(f)
cjenik za sve verzije automobila koji ulaze u opseg odstupanja, u kalendarskoj godini koja prethodi datumu zahtjeva i očekivani cjenik za automobile koji se namjeravaju staviti na tržište, a ujedno su predmet odstupanja.
Kada je podnositelj zahtjeva odgovoran za više od 100 automobila godišnje, uz informacije iz točke (d) potrebno je dostaviti i službene ovjerene račune ili ih mora ovjeriti neovisni revizor.
3. Podnositelj zahtjeva dostavlja sljedeće informacije o tehnološkom potencijalu:
(a)
popis tehnologija za smanjenje CO2 koje su korištene u njegovim putničkim automobilima stavljenim na tržište u 2007. godini ili, ako ti podaci nisu dostupni, za sljedeću godinu najbližu 2007., ili u slučaju da proizvođači planiraju svoj ulazak na tržište, za godinu u kojoj se počinje primjenjivati odstupanje.
(b)
popis tehnologija za smanjenje CO2 koje su korištene u njegovim putničkim automobilima u okviru programa smanjenja emisija i dodatni troškovi tih tehnologija za svaku verziju vozila koja je predmet zahtjeva.
4. U skladu sa svojim potencijalom smanjenja podnositelj zahtjeva predlaže cilj za specifične emisije za razdoblje odstupanja. On također može predložiti godišnje ciljeve za specifične emisije.
Cilj za specifične emisije ili godišnji ciljevi za specifične emisije određuju se tako da se po isteku razdoblja odstupanja prosječne specifične emisije smanje u odnosu na prosječne specifične emisije CO2 iz stavka 1.
5. Pored cilja za specifične emisije ili godišnjih ciljeva za specifične emisije koje podnositelj zahtjeva predloži u skladu s točkom (d) članka 11. stavka 2. Uredbe br. 443/2009, dostavlja se i program smanjenja specifičnih emisija CO2 za novi vozni park.
U programu smanjenja navodi se sljedeće:
(a)
raspored uvođenja tehnologija za smanjenje CO2 u vozni park podnositelja zahtjeva;
(b)
procijenjeni broj godišnjih registracija u Uniji za razdoblje odstupanja, očekivane prosječne specifične emisije CO2 i prosječna masa;
(c)
za godišnje ciljeve specifičnih emisija, godišnje poboljšanje specifičnih emisija CO2 za verzije vozila za koje se uvode tehnologije za smanjenje CO2.
6. Ispunjavanje cilja za specifične emisije ili godišnjih ciljeva za specifične emisije ocjenjuje se u skladu s člankom 9. Uredbe (EZ) br. 443/2009 svake godine tijekom razdoblja odstupanja.
Članak 6.
Cilj smanjenja za odstupanje u skladu s člankom 11. stavkom 4. Uredbe (EZ) br. 443/2009
1. Podnositelj zahtjeva dostavlja informacije o prosječnim specifičnim emisijama CO2 svojih putničkih automobila registriranih u 2007., osim ako su te iste emisije navedene u Prilogu IV. ovoj Uredbi.
2. Cilj smanjenja određen u skladu s člankom 11. stavkom 4. Uredbe (EZ) br. 443/2009 primjenjuje se u odnosu na osnovne prosječne specifične emisije CO2, kako je određeno u stavku 1.
3. Ako ne postoje informacije o prosječnim specifičnim emisijama CO2 proizvođača u 2007. godini, podnositelj zahtjeva dostavlja informacije o karakteristikama vozila za sve vrste automobila koje proizvodi taj proizvođač te broj automobila koje je proizveo podnositelj zahtjeva i za koje se očekuje da će biti registrirani u Uniji u prvoj godini odstupanja. Za sve varijante automobila podnositelj zahtjeva navodi kojem razredu vozila pripadaju, kako je određeno u tablici u Prilogu V.
4. Cilj za specifične emisije izračunava se svake godine na temelju 25 %-tnog smanjenja od osnove za svaki razred vozila, kako je određeno u Prilogu V.
Članak 7.
Ocjena Komisije
1. Ako u roku od devet mjeseci od službenog primitka kompletnog zahtjeva u skladu s člankom 11. stavkom 1. i člankom 11. stavkom 4. Uredbe (EZ) br. 443/2009 Komisija ne uloži nikakav prigovor, smatra se da su zadovoljeni pripadajući uvjeti za primjenu odstupanja. Ako Komisija utvrdi da zahtjev nije potpun, mogu se zatražiti dodatne informacije. Ako se te informacije ne dostave u roku koji je naznačen u zahtjevu, Komisija može odbiti zahtjev.
Ako se zahtjev odbije zbog nepotpune dokumentacije ili nalaza Komisije da predloženi cilj za specifične emisije nije u skladu s potencijalom smanjenja emisija, podnositelj zahtjeva može podnijeti dopunjen ili ispravljen zahtjev za odstupanje.
2. Zahtjevi se šalju u tiskanom i elektronskom obliku i naslovljeni su na Glavno tajništvo Europske komisije, 1049 Bruxelles, Belgija, uz oznaku „Odstupanje prema Uredbi (EZ) br. 443/2009”. Elektronska se verzija šalje i u namjensku elektroničku poštu iz Priloga I.
3. Ako se informacije sadržane u zahtjevu pokažu netočnima ili nepreciznima, odluka o dodjeli odstupanja se opoziva.
Članak 8.
Javni pristup informacijama
1. Ako podnositelj zahtjeva smatra da se dostavljene informacije ne bi trebale otkrivati u skladu s člankom 11. stavkom 9. Uredbe (EZ) br. 443/2009, to navodi u zahtjevu uz obrazloženje zašto bi otkrivanje tih informacija naštetilo zaštiti komercijalnih interesa podnositelja zahtjeva, uključujući njegovo intelektualno vlasništvo.
2. Smatra se da se izuzeće od prava javnog pristupa dokumentima, određenog u članku 4. stavku 2. Uredbe (EZ) br. 1049/2001 Europskog parlamenta i Vijeća (3), odnosi na sljedeće vrste informacija:
(a)
detalje programa smanjenja iz članka 5., a posebno detalje o razvoju portfelja proizvoda;
(b)
očekivane učinke tehnologija za smanjenje CO2 na troškove proizvodnje, kupovne cijene vozila i profitabilnost društva.
Članak 9.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. siječnja 2011.

Labels: 8
14
20